
Biroul Permanent

al

Camerei  Deputaţilor

Vă înaintăm, alăturat, raportul suplimentar asupra proiectului de Lege privind aprobarea Ordonanţei de urgenţă a Guvernului nr. 103/2007 pentru modificarea şi completarea ordonanţei guvernului nr. 81/2003 privind reevaluarea şi amortizarea activelor fixe aflate în patrimoniul instituţiilor publice, cu care comisia noastră a fost sesizată în fond cu adresa Biroului Permanent nr. PLX 855  din 10 decembrie 2007.
	PREŞEDINTE,

Aurel Gubandru 

RAPORT SUPLIMENTAR
asupra proiectului de Lege 
privind aprobarea Ordonanţei de urgenţă a Guvernului nr. 103/2007 pentru modificarea şi completarea ordonanţei guvernului nr. 81/2003 privind reevaluarea şi amortizarea activelor fixe aflate în patrimoniul instituţiilor publice
Cu adresa nr. PLX 855 din 10 decembrie 2007, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege.
In şedinţa din data de 11 februarie 2008, Plenul Camerei Deputaţilor, în temeiul art. 70 din Regulamentul Camerei Deputaţilor, republicat, a hotărât retrimiterea la Comisie a Proiectului de lege, în vederea unei noi examinări.

La întocmirea raportului suplimentar s-au avut în vedere avizele Consiliului Legislativ, Comisiei juridice, de disciplină şi imunităţi, Comisiei pentru administraţie publică, amenajarea teritoriului şi echilibru ecologic precum şi punctul de vedere al Guvernului.
Prezentul proiect de Lege are ca obiect de reglementare crearea cadrului legal pentru reevaluarea o dată la trei ani a activelor fixe de natura construcţiilor şi terenurilor aparţinând instituţiilor publice. Reevaluarea activelor fixe corporale are ca scop determinarea valorii juste a acestora, ţinându-se seama de rata inflaţiei, utilitatea bunului, starea acestuia şi de preţul pieţei. Se va lua în calcul rata inflaţiei comunicată de institutul Naţional de Statistică pentru luna decembrie a anului anterior urmând ca rezultatele reevaluării să fie înregistrate în contabilitate până la finele anului în care s-a efectuat reevaluarea. Reevaluarea se efectuează de către o comisie numită de conducătorul instituţiei publice titulare a dreptului de proprietate sau de evaluatori autorizaţi conform reglementărilor legale în vigoare.
Proiectul de Lege face parte din categoria legilor ordinare, potrivit art. 75 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor, doamna Doina Dascălu, secretar de stat şi doamna Doina Ilie, director general în cadrul Ministerului economiei şi finanţelor.
La lucrările comisiei au participat 27 deputaţi, din totalul de 28 membri ai comisiei.

Raportul comisiei a fost adoptat cu majoritate de voturi. 
Proiectul de Lege a fost adoptat de Senat în şedinţa din data de 27 noiembrie 2007.

Proiectul de lege, potrivit art. 75 din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma reexaminării proiectului de Lege, în şedinţa din data de 19 februarie 2008, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat. 
	PREŞEDINTE,

Aurel Gubandru
	SECRETAR,

Radu Cătălin Drăguş


Expert parlamentar

Rădoi Florentina       
1
2

